Hospitaalwerker bedank ná sy R10 miljard wenMavis Wanczyk (Foto: ANA) Mavis Wanczyk, ŉ 53-jarige hospitaalwerker van Massachusetts in die VSA, het Donderdag ŉ allemintige $758,7 miljoen (sowat R10 miljard) in die land se Powerball-lotery gewen. Dit is die tweede grootste uitbetaling wat dié lotery nog ooit gemaak het. Wanczyk bly in Chicopee en het oudergewoonte ŉ kaartjie vir die lotery gekoop. Sy het vandeesweek aan verslaggewers vertel sy het Woensdag, voordat sy na die wen-nommers gekyk het, aan haar vriendin gesê: “Dit sal nooit ek wees [wat wen nie], dit is maar net ŉ droom vir my.” Maar nóú is die ma van twee skatryk en het sy reeds haar eerste besluit as miljardêr gemaak – om uit haar werk te bedank! Wanczyk het volgens berigte vir 32 jaar by ŉ Springfields-hospitaal gewerk, maar haar werkgewer kort ná haar oorwinning gebel en gesê sy gaan nie weer terug werk toe nie. Die nommers wat Wanczyk gekies het, was 6, 7, 16, 23, 26 en 4. Sy het blykbaar die nommers wat sy gekies het gebaseer op haar familie se verjaarsdae. Wanczyk het by ŉ mediakonferensie gesê sy is al moeg vir die aandag wat dié groot wen haar gee. “Ek wil nou hê alles moet oor en verby wees, sodat almal my kan uitlos. Ek wil nou net weer alleen wees en myself kan wees.” Wanczyk kon kies om die $758 miljoen in jaarlikse betalings vir die volgende 29 jaar te ontvang of ŉ eenmalige betaling van meer as $440 miljoen (sowat R5,8 miljard) voor belasting. Die grootste Amerikaanse lotto-boerpot wat al ooit gewen is, was $1.6 miljard (sowat R21 miljard), en dit is deur drie mense gedeel. Wanczyk se wen is die grootste in Powerball-geskiedenis vir ŉ enkele wenner.